ANC het glo planne teen skelms in stadsrade | Maroela Media
Die ANC het nuwe riglyne om te keer dat korrupte en onkundige mense as ANC-stadsraadslede verkies word, het 'n lid van die ANC se nasionale uitvoerende komitee (NUK), Joel Netshitenzhe, by 'n ANC-vergadering in Roodepoort, noordwes van Johannesburg, aangekondig.
Volgens Netshitenzhe sal die name van alle voornemende ANC-kandidate wat sterk verdink word van korrupsie, wanbestuur, ander misdaad of wangedrag, sowel as diegene wat by 'n hof op 'n aanklag teregstaan, se name voorgelê word aan 'n ANC-komitee wat sal moet besluit of hulle van die regte kaliber is om ANC-stadsraadslede te wees.
Die ANC het in 2016 en 2019 ook sulke riglyne vir kandidate geskep, maar dit het nie baie goed gewerk nie. Die verslae van die ouditeur-generaal toon dit was nie baie suksesvol nie, dikwels juis omdat dit aan komitees bestaande uit partypolitici eerder as aan objektief-feitelike omstandighede oorgelaat is om te besluit wie hulself verkiesbaar mag stel.
Netshitenzhe het aan die ANC-lede in Roodepoort gesê die rede waarom die party ekstra versigtig moet wees oor wie vir aanstaande jaar se munisipale verkiesing genomineer moet word, is dat die ANC tans dalende steunvlakke ondervind.
Volgens Netshitenzhe sal die ANC – soos die DA en die EFF alreeds doen – vooraf hul burgemeesterskandidate aankondig sodat kiesers weet wie hulle in die burgemeesterstoel kry indien die ANC sou wen.
Netshitenzhe het kaalkop gewaarsku dat die ANC waarskynlik volgende jaar steun by die stembus gaan inboet, en dat volgende jaar die ANC-uitslae van 2016 "soos 'n Sondagskoolpiekniek" kan laat lyk.
Hy het gevra dat mense wat gemeenskapsleiers en etiese persone sowel as akademies gekwalifiseerd is, aangewys word as ANC-kandidate.
Nadat ANC-takke hul kandidate genomineer het, sal 'n ANC-paneel alle nominasies fynkam en 'n voorlopige kandidatelys opstel. Enige voornemende kandidaat wat onregverdige of wederregtelike gedrag vermoed, het die reg op appèl.
ANC-burgemeesterskandidate sal geruime tyd voor die verkiesing deur die party se NUK aangekondig word.
Netshitenzhe het aangekondig ANC-kandidate sal op oop gemeenskapsvergaderings in elke wyk aangewys word. Hy het nie laat blyk hoe die ANC beplan om te keer dat ander partye die vergaderings infiltreer en kaap nie.
Volgens Netshitenzhe mag "natuurlike leiers buite die ANC" ook as ANC-kandidate oorweeg word.
ANC-lede mag in die week voor hierdie gemeenskapsvergaderings stemme werf vir kandidate, maar geen plakkate of pamflette mag gebruik word nie, en geen T-hemde of snuisterye mag versprei word nie.